Narkotikaforbudet virker mot sin hensikt

Bærum Unge Venstre

Asker

7. des. 2012 17:04 Sist oppdatert 9. desember 2012

Khat og cannabis regnes som mindre skadelig enn alkohol, men bruker man det, er man kriminell, skriver . Fotolia/NTB Scanpix (illustrasjon)

Vi har en av verdens strengeste narkotikalovgivninger. Hjelper det?

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Under begrepet narkotika finner vi et bredt utvalg av rusmidler. Alt fra lettere stoffer som khat og cannabis, til tyngre stoffer som heroin. Hva er det som gjør at vi kan plassere disse rusmidlene, som er så forskjellige i både effekt og helsemessig skade, i samme kategori? Og hvorfor er ikke stoffer som alkohol og tobakk inkludert? Det finnes én fellesnevner for de narkotiske stoffene, nemlig at de er forbudt.

Kriminell uansett stoff

Khat og cannabis regnes som mindre skadelig enn alkohol, men bruker man det, er man kriminell. Det finnes nemlig ingen parallell mellom lovgivningen og rusmidlenes skadevirkning. Under forbudet blir alle narkotiske stoffer stilt likt, cannabis som heroin.

For legalisering

Forbudet fungerer ikke etter hensikten. Selv om vi i Norge har en av de strengeste narkotikalovgivningene i verden, har vi ikke noe mindre bruk av narkotika av den grunn. Ved å legalisere, kan vi innføre restriksjoner som aldersgrense og åpningstider, vi kan legge til avgifter som reflekterer samfunnskostnadene ved rusbruk, og vi kan endelig behandle hvert stoff forskjellig i samsvar med skadelighet og avhengighet. For eksempel kan cannabis bli solgt på lovlige utsalgssteder, mens heroin kan gis på resept.

Det er ikke snakk om å innføre nye rusmidler i samfunnet vårt. Stoffene har vært her hele tiden. Hvem som helst kan hvor som helst og når som helst få tak i narkotika. Kjøp, salg og bruk foregår åpent i Oslos gater. Kyniske grupper styrer salget, de bryr seg ikke mye om kjøperen er mindreårig, så lenge de tjener penger.

Ingen kontroll

Taliban, meksikanske karteller og andre mafiagrupper nyter godt av forbudet. Ved å opprettholde forbudet sier vi samtidig fra oss mulighetene til å regulere salget. Med dagens narkotikapolitikk har vi ingen kontroll, og få muligheter til skadebegrensning. Det er derfor på høy tid med en ny, liberal retning i norsk narkotikalovgivning.

Mathias Thorkildsen (16)